DA Den Europæiske Unions Tidende L 311/76

RÅDETS DIREKTIV 93/93/EØF

af 29. oktober 1993

om masse og dimensioner for to- og trehjulede motordrevne køretøjer

RÅDET FOR DE EUROPÆISKE FÆLLESSKABER HAR —

under henvisning til Traktaten om Oprettelse af Det Europæiske Økonomiske Fællesskab, særlig artikel 100 A,

under henvisning til Rådets direktiv 92/61/EØF af 30. juni 1992 om standardtypegodkendelse af to- og trehjulede motordrevne køretøjer (1),

under henvisning til forslag fra Kommissionen (2),

i samarbejde med Europa-Parlamentet (3),

under henvisning til udtalelse fra Det Økonomiske og Sociale Udvalg (4), og

ud fra følgende betragtninger:

Det indre marked indebærer et område uden indre grænser med fri bevægelighed for varer, personer, tjenesteydelser og kapital; de nødvendige foranstaltninger for dets funktion skal vedtages;

to- og trehjulede motordrevne køretøjer skal i alle medlemsstaterne opfylde visse tekniske krav med hensyn til masse og dimensioner; disse tekniske krav, som er fastsat ved ufravigelige forskrifter, er forskellige fra den ene medlemsstat til den anden og udgør derved en hindring for samhandelen inden for Fællesskabet;

hindringerne for det indre markeds funktion kan fjernes, hvis alle medlemsstater indfører samme forskrifter i stedet for de nuværende nationale bestemmelser;

harmoniserede forskrifter for masse og dimensioner for to- og trehjulede motorkøretøjer er en forudsætning for, at procedurerne i direktiv 92/61/EØF for standardtypegodkendelse kan anvendes på alle typer to- og trehjulede motorkøretøjer;

i betragtning af omfanget og virkningerne af den foreslåede foranstaltning i sektoren er direktivforslagets bestemmelser en absolut forudsætning for virkeliggørelse af de fastsatte mål, som er EF-typegodkendelse af køretøjer, og disse mål kan ikke i tilstrækkelig grad nås af medlemsstaterne hver for sig;

bestemmelserne i dette direktiv må ikke bevirke, at medlemsstater, der ikke tillader, at tohjulede motordrevne køretøjer trækker en påhængsvogn, forpligtes til at ændre deres lovgivning —

UDSTEDT FØLGENDE DIREKTIV:

Artikel 1

Dette direktiv og bilaget dertil gælder for masse og dimensioner for alle typer køretøjer som fastlagt i artikel 1 i direktiv 92/61/EØF.

Artikel 2

Fremgangsmåden for meddelelse af typegodkendelse af to- eller trehjulet motordrevet køretøj for så vidt angår masse og dimensioner samt betingelserne for fri bevægelighed for nævnte køretøjer er de samme som de i henholdsvis kapitel II og III i direktiv 92/61/EØF fastsatte.

Artikel 3

Ændringer, som er nødvendige for at tilpasse forskrifterne i bilagene til den tekniske udvikling, vedtages efter fremgangsmåden i artikel 13 i direktiv 70/156/EØF (5).

Artikel 4

1. Medlemsstaterne vedtager og offentliggør de nødvendige love og administrative bestemmelser for at efterkomme dette direktiv inden den 1. maj 1995. De underretter straks Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Fra datoen i stk. 1 kan medlemsstaterne ikke af grunde, der vedrører masse og dimensioner, forbyde den første ibrugtagning af køretøjer, der opfylder kravene i dette direktiv.

Medlemsstaterne anvender bestemmelserne i stk. 1 fra den 1. november 1995.

3. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 5

Dette direktiv er rettet til medlemsstaterne.

Udfærdiget i Bruxelles, den 29. oktober 1993. På Rådets vegne R. URBAIN Formand

(1) EFT nr. L 225 af 10. 8. 1992, s. 72.

(2) EFT nr. C 293 af 9. 11. 1992, s. 1.

(3) EFT nr. C 337 af 21. 12. 1992, s. 104, og afgørelse af 27. oktober 1993 (endnu ikke offentliggjort i Tidende).

(4) EFT nr. C 73 af 15. 3. 1992, s. 22.

(5) Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (EFT nr. L 42 af 23. 2. 1970, s. 1); direktivet er senest ændret ved direktiv 92/53/EØF (EFT nr. L 225 af 10. 8. 1992, s. 1).